Kodeks Firenze

Historia general de las Cosas de Nueva España ("Sejarah Umum Benda-benda Sepanyol Baru") ialah suatu kitab etnografi besar abad ke-16 dikarang Bernardino de Sahagún, seorang rahib mazhab Fransiskus berdasarkan pemerhatian dan penyelidikannya terhadap masyarakat Mesoamerika dalam semasa mengikuti rombongan peneroka dan penakluk Sepanyol ke Dunia Baru. Ia ditulis secara dwibahasa dalam bahasa Nahuatl dan bahasa Sepanyol hasil pengumpulan dan kerjasama dilakukan anak-anak didiknya di Sekolah Gereja Santa Cruz de Tlatelolco.

Salinan paling terpelihara naskhah ini tersimpan di Perpustakaan Laurentius di kota Firenze, negara Itali; kota ini juga memberi nama umum kepada manuskrip keseluruhannya iaitu Kodeks Firenze (, , ). Kitab ini dimasukkan sebagai suatu Warisan Ingatan Dunia UNESCO pada tahun 2015.

Pada tahun 2012, imbasan resolusi tinggi semua jilid kodeks ini telah dimasukkan ke dalam Perpustakaan Digital Dunia.

Sejarah

Pengarangan 
Sahagún menghasilkan karya ini sebagai suatu sumber penjelasan mengenai "perkara rohani, atau lebih tepatnya penyembahan berhala, manusia, dan semula jadi di Sepanyol Baru." dengan tujuan membantu para mubaligh seperjuangannya menyebarkan ajaran Kristian melalui pemahaman adat setempat yang boleh disuaikan dengan pengajaran adat ini. Beliau sendiri membandingkan kerja pengarangan ini seumpama kajian dilakukan doktor untuk menyembuhkan "pesakit" yang menderita penyembahan berhala. Tiga keutamaan yang ditumpukan Sahagún ialah:

 Untuk menerangkan dan menjelaskan agama, kepercayaan, amalan, ketuhanan kuno orang peribumi lalu menolong paderi-paderi memahami agama "penyembah berhala" ini untuk menginjilkan orang-orang Aztek.
 Menghasilkan suatu perbendaharaan kata bahasa Nahuatl dituturkan tamadun Aztek tidak hanya sekadar kamus tetapi juga menjelask an asal usul budaya mereka dengan ilustrasi memahami konteks budaya bahasa dituturkan orang peribumi.
 Untuk merakam dan mendokumentasikan warisan budaya yang hebat dari masyarakat peribumi Sepanyol Baru.

Ilustrasi-ilustrasi dalam kitab ini diamati dihasilkan orang-orang yang berpengalaman sebagai jurutulis diraja (tlacuilo) menerapkan unsur seni Eropah sezaman mereka.

Versi terakhir kitab ini disiapkan pada 1569. Sebanyak 22 gaya lukisan ilustrasi didapati berdasarkan yang disimpulkan karya 22 pengilustrasi berbeza dengan tahap kemahiran tersendiri.

Kitab ini menjadi antara sasaran larangan dikenakan Majlis Hindia Sepanyol terhadap semua penulisan dalam bahasa-bahasa peribumi pada tahun 1575; namun Sahagún sempat menyalinkan dokumen ini sebanyak dua kali.

Penemuan semula 
Dokumen ini tidak begitu diketahui semula sehingga akhir abad ke-18 melalui suatu ulasan bahasa Latin ditulis Angelo Maria Bandini mengenainya pada tahun 1793; karya ini menjadi lebih dikenali pada abad ke-19, melalui keterangan diterbitkan P. Fr. Marcelino de Civezza pada tahun 1879.

Kandungan buku

Terdapat sebanyak 12 buah jilid yang dihimpunkan dalam kodeks ini dibahagikan kepada tiga bidang utama: bahagian pertama menyentuh kepercayaan dan adat peribumi, bahagian kedua menyentuh ketamadunan melibatkan ehwal masyarakat dari segi politik, ekonomi dan budaya, bahagian ketiga menyentuh alam sekitar yang dimanfaatkan masyarakat Aztek.

Jilid-jilid yang terkandung adalah seperti berikut:

Dewa-dewi disembah masyarakat Aztek
Upacara dan keramaian dilakukan orang Aztek memuja dewa-dewi ini
Asal-usul dewa-dewi disembah dalam mitologi Aztek.
Pernujuman dan tilik nasib
Firasat yang dipercayai daripada pemerhatian haiwan setempat
Seruan dewa-dewi apa yang ditujukan, retorik, pemikiran dan falsafah serta keagamaan masyarakat Aztek
Perhitungan bulan, bintang dan matahari menandakan peredaran masa dalam budaya Aztek termasuk suatu "upacara api baru"
Kerajaan dan pemerintahan tamadun Aztek
Kegiatan para saudagar bergelar pochteca yang ada pengaruh menakluk kawasan diingini
Sifat manusia yang wujud
Hasil alam termasuk haiwan, tumbuhan dan galian diperolehi masyarakat Aztek
Penaklukan Mexico oleh Sepanyol dari sudut pandang pihak Tenochtitlan-Tlatelolco yang ditawan.

Rujukan

Pautan luar 
 General History of the Things of New Spain by Fray Bernardino de Sahagún: The Florentine Codex, at the World Digital Library online